Gennadiy Golovkin. Gennadiy Gennadyevich Golovkin (1982-yil 8-aprelda tugʻilgan), asosan „GGG“ yoki „Triple G“ taxallusi bilan tanilgan, qozogʻistonlik professional bokschi. U bir nechta oʻrta vazn toifasida jahon chempionlik kamarlariga egalik qilgan va ikki karra kamarlarni birlashtirgan chempion hisoblanadi. U 2014 va 2023-yillar oraligʻida Jahon Boks Assotsiatsiyasi (WBA) (Super versiya), Jahon Boks Kengashi (WBC) va Xalqaro Boks Federatsiyasi (IBF) unvonlariga ega boʻlgan va bir marta 2022-yilda super oʻrta vazn toifasida mutloq chempionlikka daʼvogarlik qilgan. U, shuningdek, Xalqaro boks tashkiloti (IBO) ning oʻrta vazn toifasida sobiq chempioni boʻlib, 2011 va 2023-yillar oraligʻida ikki marta chempionlikni qoʻlga kiritgan. Golovkin 2017-yil sentyabridan 2018-yil sentyabrigacha "The Ring" jurnali tomonidan dunyoning eng yaxshi bokschisi deb topildi. U, shuningdek, The Ring, Transnational Boxing Rankings Board, ESPN va BoxRec tomonidan dunyoning eng yaxshi faol oʻrta vazn toifasi jangchisi deb topildi. 2010-yilda Gennadiy Golovkin Milton Núñezni magʻlub etib, WBA oraliq oʻrta vazn toifasi chempionlik unvonini qoʻlga kiritdi. Keyinchalik, WBA uni 2012-yilda toʻliq chempion maqomiga koʻtardi. U keyingi yili IBO unvonini ham qoʻlga kiritdi. 2014-yilda Golovkin WBA (Super) chempion maqomiga erishdi va Daniel Geale bilan jangda ikkala unvonini ham muvaffaqiyatli himoya qildi. Oʻsha yilning oxirida u Marko Antonio Rubioni magʻlub etib, WBC oraliq oʻrta vazn toifasi chempionligini qoʻlga kiritdi, 2015-yilda esa Devid Lemieuxni magʻlub etib, IBF oʻrta vazn toifasi chempionligini qoʻlga kiritdi. 2016-yilda Saul „Canelo“ Alvares oʻzining WBC oʻrta vazn toifasi chempionlik kamaridan voz kechgandan soʻng, Golovkin toʻliq chempionlik maqomiga erishdi va boksdagi toʻrtta asosiy chempionlik kamaridan uchtasini qoʻlga kiritdi. 2018-yilda Golovkin Alvarezga yutqazib, barcha unvonlarini, shu jumladan magʻlubiyatsiz rekordini ham boy berdi. U 2019-yilda Sergey Derevyanchenkoni magʻlub etib IBF va IBO unvonlarini qaytarib oldi, 2022-yilda esa Ryota Muratani magʻlub etib, WBA (Super) unvonini qayta qoʻlga kiritdi. Juda ham aqlli oʻylangan bosim qiluvchi bokschi sifatida tanilgan Golovkin oʻzining favqulodda kuchli va aniq zarbalari, muvozanati va ring ichidagi harakatlari bilan ham mashhur. U 2008-yildan 2016-yilgacha davom etgan 23 nokaut seriyasiga ega boʻlib, oʻrta vazn toifasi tarixida eng yuqori nokautli gʻalabalar koʻrsatkichiga (88,1%) erishdi. Golovkin, shuningdek, boks tarixidagi eng mustahkam iyaklardan biriga ega deb hisoblanadi, chunki u jami 395 jangda, professional sifatida 45 va havaskor sifatida 350 ta jangda hech qachon nokdaun holatiga tushmagan yoki toʻxtatilmagan. Havaskorlik karerasida Golovkin 2003-yilda oʻrta vazn toifasida Jahon chempionatida oltin medalni qoʻlga kiritdi. U 2004-yilgi Yozgi Olimpiya oʻyinlarida Qozogʻistonni himoya qildi va oʻrta vazn toifasida kumush medalga sazovor boʻldi. 2024-yilda Golovkin Qozog‘iston Respublikasi Milliy Olimpiya Qo‘mitasi prezidenti etib tayinlandi. Hayotining boshlari. Golovkin Qozogʻiston SSR, Sovet Ittifoqi (hozirgi Qozogʻiston) ning Qarag‘anda shahrida tugʻilgan, otasi rus koʻmir qazuvchisi va onasi kimyoviy laboratoriyada yordamchi boʻlib ishlagan. Golovkinning ona tomondan bobosi Sergey Pak Sovet Rossiyasida yashovchi, Qozogʻistonga majburan koʻchirilgan etnik koreys edi. Uning uchta akasi, Sergey va Vadim ismli ikkita katta akasi va Maks ismli egizagi bor. Sergey va Vadim Golovkinni sakkiz yoshida boks bilan shugʻullanishga undagan. Yoshligida Golovkin ular bilan koʻchalarda yurar, akalari kattalar bilan uning uchun mushtlashardilar. „Undan qoʻrqasanmi?“ deb soʻrasalar, Golovkin „yoʻq“ deb javob berardi va jang qilishni buyurardi. "Akalarim, men bolalar bogʻchasida oʻqib yurgan vaqtimdan beri shunday qilishardi, – dedi Golovkin. „Har kuni, turli yigitlar.“ Golovkin toʻqqiz yoshga toʻlganida, Golovkinning ikkita akasi Sovet armiyasiga qoʻshildi. 1990-yilda hukumat Golovkinning oilasiga Vadimning vafot etganini aytishdi. 1994-yilda esa hukumat Golovkinning oilasiga Sergey vafot etganini maʼlum qilishdi. Golovkinning birinchi boks zali Qozogʻistonning Karaganda shahridagi Maykuduk shahrida boʻlib, u yerda uning birinchi boks murabbiyi Viktor Dmitriev boʻgan, va Golovkin uni „juda yaxshi“ deb hisoblaydi. U birinchi marta sport zaliga kirganidan bir oy oʻtgach, 10 yoshida murabbiy unga oʻz mahoratini tekshirish uchun ringga chiqishni buyurdi va u birinchi jangida magʻlub boʻldi. Havaskor faoliyati. Golovkin 1993-yilda, 11 yoshida, yoshlar o'rtasida o'tkazilgan mahalliy Qorag‘anda viloyati turnirida g‘olib bo‘lgandan so'ng, boks bilan to'liq shug‘ullana boshlagan. Unga kattalar bilan raqobatlashish yoshiga yetish uchun yana bir necha yil kerak bo‘ldi va yetti yildan keyin u boks bo‘yicha Qozog‘iston terma jamoasiga qabul qilindi va xalqaro musobaqalarda qatnasha boshladi. Shu bilan birga, u Qorag‘anda davlat universitetining yengil atletika va sport fakultetini tamomlab, diplom va PE o‘qituvchisi malakasini olgan. U 2002-yil noyabr oyida Olimpiya birdamligi dasturida stipendiya sohibi bo‘ldi. 2003-yilda Bangkokda o‘tkazilgan havaskorlar orasidagi boks bo‘yicha jahon chempionatida oltin medalni qo‘lga kiritdi. U keyinchalik ikki karra jahon chempioni bo‘lgan Matvey Korobovni (RUS) 19-10 hisobida, Endi Lini 29-9 hisobida, Lutsian Buteni nokaut bilan, yarim finalda Yordanis Despaigneni 29-26 hisobida va finalda Oleg Mashkinni mag‘lub etdi. 2003-yilgi chempionatdagi g‘alabasidan so‘ng, NTV Plus Sports boks sharhlovchisi shunday degan edi: "Golovkin. Bu ismni eslab qoling! Biz albatta uni yana eshitamiz." U 2004-yilda Puerto-Prinsesada (Filippin) bo‘lib o‘tgan havaskor boks bo‘yicha Osiyo chempionatida oltin medalni qo‘lga kiritib, Afina o‘yinlariga yo‘llanma oldi. Finalda u mezbon jangchi Christopher Camatni mag‘lub etdi. 2004-yilgi Yozgi Olimpiada o‘yinlarida u pokistonlik Ahmad Ali Xonni 31-10, misrlik Ramazon Yasserni 31-20 va amerikalik Andre Dirrellni 23-18 hisobida mag‘lub etib, rossiyalik Gaydarbek Gaydarbekovga 18-28 hisobida yutqazib, kumush medalni qo‘lga kiritdi. 2005-yilgi jahon chempionatida u Mohamed Hikalga yutqazdi. U havaskorlar faoliyatini 345-5 rekordi bilan yakunladi. Uning barcha mag‘lubiyatlari ochkolar bo‘yicha juda yaqin edi (masalan, Damian Ostinga qarshi 8+8, yoki Andre Dirrellga qarshi 14-15), nokautga uchramagan va ko'pincha barcha mag'lubiyatlariga bir yil ichida revanj olgan. Professional faoliyati. Karyerasining boshlanishi. 2005-yilda havaskor faoliyatini tugatgandan so‘ng, Golovkin Universum Box-Promotion (UBP) bilan shartnoma imzoladi va 2006-yil may oyida professional debyutini o‘tkazdi. Uning birinchi professional murabbiyi sobiq havaskor bokschi germaniyalik tojik Magomed Shaburov edi. 2008-yil oxiriga kelib, Golovkinning rekordi 14-0 (11 KO) ni tashkil etib, kamarga da’vogarlar deb hisoblangan bokschilar ustidan bir nechta g‘alaba qozongan bo‘lsa-da, u dunyodagi eng yaxshi istiqbollardan biri sifatida qabul qilindi. Golovkinga 2009-yilda yana 4 ta nisbatan yengil jang berildi. 2010-yilda Universum Germaniyaning ZDF telekanali tomonidan to‘xtatilganidan keyin moliyaviy muammolarga duch kela boshladi. Bu Golovkin uchun bir qator muammolarni keltirib chiqardi, u Germaniyada jang qila olmadi, bu holat ikki tomon o‘rtasidagi shartnomaviy nizolar keltirib chiqardi. Golovkin 2010-yilning yanvarida Universum bilan shartnomasini bekor qildi va intervyusida quyidagilarni aytdi: "Bu qarorning sababi shundaki, men Universum tomonidan har doim Feliks Shturm va Sebastyan Zbikdan keyingi o'ringa qo‘yilganman. Feliks Shturm yoki Sebastyan Zbikka qarshi kurashish haqidagi bizning talablarimiz har doim bema’ni bahonalar bilan rad etilgan. Universum men uchun haqiqiy reja yoki konsepsiyaga ega emas edi, ular hatto mening kareramni oldinga siljitishga harakat ham qilishmadi. Sturm va Zbik chempion bo‘lib turgan davrda, ular mening unvonni qo‘lga kiritishimga to‘sqinlik qilishni afzal ko‘rishardi. Bundan tashqari, taniqli va tajribali raqiblarga qarshi janglar o‘tkazish rejalashtirilgan ham edi, ammo bu amalga oshmadi. Bunday vaziyatga ko‘nib bo‘lmasdi. Oldinga siljish vaqti kelgan edi." Universum bilan aloqalarini uzganidan so‘ng, WBA o‘sha paytda 1-o‘rinni egallagan Golovkin va Milton Nunez o‘rtasida vaqtinchalik chempionlik jangini e’lon qildi. Golovkin Nunezni 58 soniyada mag‘lub etdi va vaqtinchalik chempionlik kamarini qo‘lga kiritdi. U bu vaqt ichida WBA (Super) chempioni Feliks Shturm va Hasan N’Dam N’Jikam bilan jang qilishga harakat qilgandi, ammo ular bilan jangla amalga oshmadi. Golovkinning menejeri Oleg German shunday dedi: "Yaxshi raqib topish juda qiyin. Hammaga ma’lumki, Feliks Shturm Gennadidan qo‘rqadi. Aslini olganda, Shturm boksni tashlab, marafon yuguruvchisiga aylanishi kerak, chunki u uzoq va tez yugura oladi. Uning yengil atletikada chempion bo‘lish uchun ajoyib imkoniyati bor. AQSHdagi janglar. Golovkin Madison Square Garden va Staples Centerda jang qilish orqali aka-uka Klichkolar izidan borishni orzu qilib, butun dunyo bo‘ylab mashhur bo‘lishga qaror qildi. U K2 Promotions bilan shartnoma imzoladi va Kaliforniyaning Big Bear shahrida Shon-sharaf zaliga kirgan faxriy murabbiy Terry Norris va boshqa ko‘plab iste’dodlar bilan mashg‘ulotlarga bordi. Avvaliga Sanchesni Golovkinning yuvosh qiyofasi chalg‘itadi: "Unga qaradim-da, o‘yladim: "Odam! Bu yigit juda yuvosh bola-ku!" Ammo tez orada u Golovkin bilan bo'lgan dastlabki uchrashuvidayoq uning iste’dodi va o'zini tutishidan hayratda qoldi. O‘shandan so'ng u Golovkinning Sharqiy Yevropa uslubidagi havaskor intizomiga Meksika uslubidagi tajovuzkorlikni qo‘shish uchun ishladi va shu tariqa dahshatli gibrid chempion yaratildi. "Menda sport zalida sinf taxtasi bor va men unga Alining, Manni Pakyaoning va Golovkinning ismlarini yozib qo‘ydim," dedi Sanches. "Men unga: ’Sen ham ular qatorida bo‘lishing mumkin,’ dedim. U avvaliga juda tortinchoq edi, lekin qo‘llarini his qilganimda, ringdagi aqlli harakatlarini va qanday tez o‘rganishini ko‘rganimda... voy-bo‘. U boksda yo eng ko‘p qochiladigan jangchiga aylanadi, yoki o‘ziga munosib imkoniyatga ega bo‘ladi." Golovkin HBOdagi debyutini 2012-yil avgust oyida Dmitriy Pirogga qarshi (20-0, 15 KO) o‘tkazishi kerak edi. Pirog Golovkin bilan to‘qnash kelish uchun o‘rta vazn toifasida WBO kamaridan voz kechgan edi. Buning sababi Pirogga vaqtinchalik chempion Hasan N’Dam N’Jikam bilan jang qilish topshirilgan edi. Jangdan bir necha hafta oldin Pirog belidan jarohat olgani e’lon qiladi, bu esa jangning rejalashtirilgan sanada bo'lishiga to‘sqinlik qildi, ammo Golovkin hali ham HBO telekanalida boshqa raqib bilan to‘qnash kelishi kerak edi.[2] Pirogning bir necha marta qaytishga urinishlariga u ortirgan jarohatlar to'sqinik qildi va uni erta nafaqaga chiqishga majbur qildi. O‘rta vazn toifasida yagona chempion. 2014-yil 3-iyun kuni, unvonni o‘n marta muvaffaqiyatli himoya qilgandan so‘ng, Butunjahon boks assotsiatsiyasi Golovkinni o‘rta vazn toifasida muntazam chempiondan Super chempionga ko‘tardi. Golovkinga Daniel Gealega qarshi o‘z unvonini himoya qilish uchun ham maxsus ruxsat berildi. Golovkinga avvalroq 2-raqamli Jarrod Fletcherga qarshi jang qilish buyurilgan edi. Golovkin vs. Álvarez. Canelo Alvares Migel Kotto ustidan g‘alaba qozonganidan so‘ng, Golovkin va Alvares jamoalari o‘rtasida bo‘lajak WBC chempionligini himoya qilish bo‘yicha muzokaralar boshlandi. Oxir-oqibat, WBC prezidenti Maurisio Sulaymonning so‘zlariga ko‘ra, "ularning kutilgan to‘qnashuviga qiziqishni maksimal darajada oshirish" uchun jang oldidan ihtiyoriy janglarga ruxsat berish to‘g‘risida kelishuvga erishildi. 2016-yil 18-may kuni Alvares o‘rta vazn toifasida WBC kamaridan voz kechdi, natijada Golovkin darhol WBC tomonidan kamar bilan taqdirlandi va tashkilot uni o‘rta vazn toifasida chempion sifatida rasman tan oldi. Golovkin va Alvares o'rtasida umumiy 3 marta jang bo'lib o'tdi. Dastlabki jang baxsli durrang bilan yakunlangan bo'lsa, keyingi ikki jangda Alvaresning qo'li baland keldi. 2019–2023 yillardagi faoliyati. 2019-yil yanvar oyida Oskar De La Xoya Golden Boy prezidenti Erik Gomezga Golovkin va Alvares o‘rtasidagi uchinchi jang uchun kelishuv muzokaralarini boshlashni buyurdi. Golden Boy allaqachon 4-may, Cinco De Mayo dam olish kunlarida T-Mobile Arenada band qilgan edi. Bir necha kundan so‘ng, Gomez Golovkinning jamoasi bilan dastlabki muzokaralardan so‘ng ijtimoiy tarmoqlarda Golovkin uchinchi jangni xohlamayotganini ma'lum qildi. 17-yanvar kuni Alvares 2019-yil 4-may kuni Daniel Jacobsga qarshi o‘rta vazn toifasida kamarlarni birlashtirish uchun jangda ishtirok etishi e’lon qilindi. 1-fevral kuni theblast.com Golovkin o‘zining sobiq menejerlari Maksimilian va Oleg Hermanga qarshi 3,5 million dollar tovon talab qilib sudga murojaat qilgani haqida xabar berdi. Da’vo ishida aka-uka Germanlar Golovkinni moliyaviy jihatdan aldagani, yani yuqoriroq foizlar olib, oldingi janglarda "qasddan daromadni yashirgan" deb da’vo qilingan edi. Shu bilan birga, Golovkin DAZN, Showtime/FOX va ESPN bilan translyatsiya shartnomasi bo‘yicha muzokaralar olib borayotgani xabar qilindi. 27-fevral kuni Tom Loeffler Golovkin kelishuvga erishishga yaqin ekanligini aytdi, ba’zi xabarlarga ko‘ra u DAZN bilan shartnoma imzolamoqchi edi. 8-mart kuni DAZN Golovkin bilan 3 yillik 6 ta jang shartnomasi imzolaganliklarini e’lon qildi, bu Golovkinning platformada yiliga ikki marta jang qilishini anglatardi. Shartnomaning bir qismi Golovkin Alvaresga qarshi trilogiya jangi uchun 30 million dollar ishlab olishi ma’lum bo‘ldi. Golovkinning o‘z janglaridan tashqari, kelishuvga Golovkinning GGG Promotionsda istedodlarni ko'rsatish uchun 2020 va 2021-yillarda yiliga 2 ta jang kechasi ham kiritilgandi. Mish-mishlarga qaraganda, Golovkinga DAZNda uning janglari orqali ulush ham taklif qilingan. Golovkinning yangi shartnoma bo‘yicha birinchi jangi 2019-yil iyun oyiga rejalashtirilgan edi. Golovkin DAZNning global istiqbolini yuqori baholadi va buni ular bilan shartnoma imzolaganining asosiy sabablardan biri sifatida ta’kidladi. Mashg'ulot uslubi. Golovkin o‘zining qattiq sparring janglari bilan mashhur bo‘lib, u ko‘pincha o'zidan kattaroq raqiblar bilan sparring qilgan. Golovkinning taniqli doimiy sparring raqiblari orasida Darnell Boone, Devid Benavidez va aka-uka Jon va Julius Jekson bor. Golovkinning sobiq murabbiyi Abel Sanches uni mehnat etikasi va kamtarligi uchun maqtaydi: "U sakkiz yil oldin uni birinchi marta ko'rganimdan beri shunday o'zgarmadi. U kamtar va uyatchan yigit, hozir uni ko'rib turganinggizdek va bunday odam bilan birga bo‘lish juda yoqimli, u shunchaki jangdan keyin kimni o‘ldirishini aytishga harakat qiladigan "katta gap" emas." Shaxsiy hayoti. 2006-yilda Golovkin o‘z vatani Qozog‘istondan Germaniyaning Shtutgart shahriga, keyin esa 2013-yilda Kaliforniyaning Big Bear shahrida Abel Sanches bilan mashg‘ulot o‘tkazish uchun ko‘chib o‘tdi. 2014-yilda u Kaliforniyaning Santa Monika shahriga ko‘chib o‘tdi va u yerda oilasi bilan yashaydi. U Kaliforniyaning Big Bear shahrida mashg‘ulot o‘tkazadi. Uning rafiqasi Alina bilan boshlang‘ich maktabda o‘qiyotgan o‘g‘li va Canelo Alvares bilan birinchi jangidan bir necha kun oldin tug‘ilgan qizi bor. Golovkin to‘rt tilda gaplashadi: qozoq, rus, nemis va ingliz. Uning egizak akasi Maksim ham havaskor bokschi bo‘lib, 2012-yilda Gennadiy jamoasiga qo‘shilgan. Golovkinning aytishicha, u o‘g‘lining Kaliforniyada maktabga borishini xohlagan, chunki uning o‘quv-mashg‘ulot yig‘ini, jamoasi va promoaksiyalari Kaliforniyada joylashgan, u yerda uning ko‘plab do‘stlari bor va u yerni go‘zal joy deb biladi. Golovkinning sevimli taomi mol go‘shti. Golovkin o‘g‘li bilan o‘yinlar o‘ynashni va oilasi bilan vaqt o‘tkazishni yaxshi ko‘radi. Golovkinning Qozog‘iston ommaviy axborot vositalariga bergan intervyusida aytishicha, unga AQShda reklama va kino ijodkorlari tez-tez murojaat qilishgan, ular undan mehmon siftida chiqishini, filmlarda rol o‘ynashni yoki boshqa ommaviy axborot vositalarida chiqish qilishni so‘rashgan. Garchi u o‘zini ommaviy axborot vositalariga xayrixoh inson deb ta’riflagan bo‘lsa-da, qo‘shimcha qiladi: "Men filmlarda rol o‘ynashdan, jurnal muqovalarida chiqishdan qochaman. Men boksni yaxshi ko‘raman va undan chalg‘ishni xohlamayman. Ayni paytda mening sport kareram men uchun muhimroq." Pay-per-view. Professional boks. Umumiy (tahminan): 3,475,000 ta sotuvlar va $268,000,000 umumiy foyda. Qozog'iston RespublikasiMilliy Olimpiya Qo'mitasi Raisi. 2024-yil 26-fevralda Golovkin Qozog‘iston Respublikasi Milliy Olimpiya qo‘mitasi prezidenti etib tayinlandi.